Turqia, Rusia pajtohen për kontroll të përbashkët të kufirit mes Sirisë dhe Turqisë
Përfaqësuesi Special i Shteteve të Bashkuara për Sirinë, James Jeffrey thotë se Turqia nuk arriti qëllimin e saj në Siri dhe se Shtetet e Bashkuara po bëjnë presion për një armëpushim të qëndrueshëm
Përfaqësuesi Special për Sirinë James Jeffrey thotë se Turqia ishte e vëndosur për të ndërmarrë një ofensivë kundër kurdëve në pjesën veriore të Sirisë pavarësisht prezencës së trupave amerikane atje. Ai i tha Komisionit të Senatit për Marrëdhëniet me Jashtë gjatë një seance dëgjimore të martën, se disa trupa amerikane janë ende në Siri duke u përpjekur që armëpushimin e përkohëshëm ta bëjnë të përhershëm. Ligjvënësit amerikanë shprehën shqetësim mbi lëvizjen e forcave qeveritare të Iranit, Rusisë dhe Sirisë për të mbushur boshllëkun e lënë nga tërheqja e trupave amerikane. Udhëheqësit e Turqisë dhe Rusisë arritën një marrëveshje të martën për të ndarë kontrollin e zonës kufitare siriane dhe që kërkon largimin e luftëtarëve kurdë përgjatë kufirit mes Sirisë dhe Turqisë. Marrëveshja nuk përfshin zonat që aktualisht kontrollohen nga forcat turke. Presidenti turk Recep Tayyip Erdogan foli për marrëveshjen. Senatori demokrat Bob Mendes, i shtetit Nju Xhersi, e kritikoi aleatin e NATO-s për marrëveshjen me Moskën. Gjatë seancës dëgjimore të martën, anëtarët e Komisionit të Senatit për Marrëdhëniet me Jashtë e akuzuan Presidentin Donald Trump se i kishte lënë kurdët e Sirisë të ekspozuar ndaj sulmit turk. Ambasadori Jeffrey këmbënguli se Turqia e kishte planifikuar pushtimin pavarësisht paralajmërimit amerikan për të mos e bërë atë. Kombet e Bashkuara thanë se ofensiva turke në veri të Sirisë ka shpërngulur më shumë se 176 mijë njerëz dhe ka dëmtuar pjesën dërrmuese të infrastrukturës. Madje edhe disa republikanë i kanë bërë thirrje administratës amerikane që të lehtësojë dëmet e shkaktuara nga tërheqja e trupave amerikane. Senatori republikan Rand Paul bllokoi të martën për të dytën herë votimin e një rezolute të miratuar nga Dhoma e Përfaqësuesve që kundërshton formalisht strategjinë e Presidentit Trump në Siri. Udhëheqësi i shumicës në Senat Mitch McConnel tha se rezoluta ishte shumë e dobët dhe prezantoi një masë të tijën. Administrata e Presidentit Trump thotë se disa trupa amerikane do të qëndrojnë në Siri për të parandaluar rënien e puseve të naftës në duart e Shtetit Islamik dhe grupeve të tjera terroriste.